[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.1.2009

COM(2008) 892 τελικό

2008/0258 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη θέσπιση του προγράμματος MEDIA Mundus για την οπτικοακουστική συνεργασία με επαγγελματίες από τρίτες χώρες

{SEC(2008) 3102} {SEC(2008) 3098} {SEC(2008) 3097}

ΑΙΤΙΟΛΟΓΙΚΗ ΕΚΘΕΣΗ

1. Πλαισιο της προτασησ |

110 | Αιτιολόγηση και στόχοι της πρότασης Ο οπτικοακουστικός τομέας συμβάλει στην επίτευξη των στόχων του θεματολογίου της Λισαβόνας, ήτοι, στην ενίσχυση της ανταγωνιστικότητας, των ικανοτήτων, της ανάπτυξης και στην αύξηση των θέσεων εργασίας σε μια οικονομία της γνώσης. Διαδραματίζει σημαίνοντα ρόλο στο πλαίσιο της πρωτοβουλίας i2010 — η βάση πολιτικής .για τις πολιτικές της κοινωνίας της πληροφορίας και των μέσων επικοινωνίας της Ευρωπαϊκής Ένωσης — στο πλαίσιο του θεματολογίου της Λισαβόνας. Επιπλέον, σημαίνουσα είναι η συμβολή του οπτικοακουστικού τομέα στην εφαρμογή της σύμβασης της UNESCO για την προστασία και την προώθηση της πολυμορφίας της πολιτιστικής έκφρασης που κυρώθηκε από την Ευρωπαϊκή Κοινότητα μαζί με 13 κράτη μέλη στις 18 Δεκεμβρίου 2006. Το διεθνές οπτικοακουστικό τοπίο έχει αλλάξει σημαντικά τις τελευταίες δυο δεκαετίες, ιδίως λόγω του αντίκτυπου των τεχνολογικών εξελίξεων. Εμφανίστηκαν νέες συσκευές αναπαραγωγής και πλατφόρμες που ενισχύουν ή απαιτούν μεγαλύτερη παραγωγή περιεχομένου, ιδίως για τις αναδυόμενες αγορές όπου η ανάπτυξη είναι ιδιαίτερα δυναμική. Εντούτοις, οι διαρθρωτικές αδυναμίες που επηρεάζουν την κυκλοφορία των ευρωπαϊκών οπτικοακουστικών έργων σε αγορές τρίτων χωρών δεν επιτρέπουν στον ευρωπαϊκό οπτικοακουστικό κλάδο να επωφεληθεί πλήρως από την εν λόγω νέα επέκταση των διεθνών ευκαιριών και απειλούν την ανταγωνιστικότητά του. Δεδομένων των εν λόγω προκλήσεων που προκύπτουν από τη διεθνοποίηση των αγορών, το Ευρωπαϊκό Κοινοβούλιο ενέκρινε, στις 13 Δεκεμβρίου 2007, προκαταρκτική δράση με την ονομασία MEDIA International, η οποία επικεντρώνεται στην ανάπτυξη των σχέσεων της Ευρωπαϊκής Ένωσης με τις οπτικοακουστικές αγορές τρίτων χωρών. Η επακόλουθη πρόσκληση υποβολής προτάσεων στέφθηκε με επιτυχία, καθώς προσέλκυσε το έντονο ενδιαφέρον του κλάδου. Επιλέχθηκαν δεκαοχτώ σχέδια. Το Κοινοβούλιο ασχολείται επί του παρόντος με την ανανέωση της προκαταρκτικής δράσης για το 2009 με αυξημένο προϋπολογισμό. Οι αρμόδιοι για τα οπτικοακουστικά θέματα υπουργοί της Ευρωπαϊκής Ένωσης συνεδρίασαν ανεπίσημα στις Κάνες στις 19 Μαΐου 2008 και εξέδωσαν δήλωση με την οποία χαιρέτισαν την πρωτοβουλία του Ευρωπαϊκού Κοινοβουλίου σχετικά με την προκαταρκτική δράση MEDIA International και ενθάρρυναν την Επιτροπή ‘να συνεχίσει την ανάπτυξη της εν λόγω πρωτοβουλίας και να εξετάσει το κατά πόσον είναι επιθυμητό και εφικτό να υποβάλει, πριν το τέλος του έτους, πρόταση για πρόγραμμα υποστήριξης με σκοπό την προαγωγή της συνεργασίας μεταξύ των ευρωπαίων επαγγελματιών του οπτικοακουστικού κλάδου και των ομολόγων τους σε τρίτες χώρες με στόχο το αμοιβαίο όφελος όλων των συμμετεχόντων’. |

120 | Γενικό πλαίσιο Το κύριο πρόβλημα που αντιμετωπίζει ο ευρωπαϊκός οπτικοακουστικός κλάδος στις διεθνείς αγορές είναι η μικρή κυκλοφορία των οπτικοακουστικών έργων. Αυτό το πρόβλημα επηρεάζει όχι μόνο τις ευρωπαϊκές εταιρείες που δεν μπορούν να επωφεληθούν πλήρως από τη διεθνοποίηση των οπτικοακουστικών αγορών, αλλά και τους καταναλωτές οι οποίοι αντιμετωπίζουν περιορισμένο φάσμα επιλογών (και πολιτιστικής πολυμορφίας) όσον αφορά τα οπτικοακουστικά έργα. Ως εκ τούτου, η ίδια η Ευρωπαϊκή Ένωση, η οποία διαδραματίζει βασικό ρόλο στη διαπραγμάτευση της σύμβασης της UNESCO για την πολιτιστική πολυμορφία, βρίσκεται αντιμέτωπη με μεγάλες προσδοκίες των επαγγελματιών του οπτικοακουστικού τομέα παγκοσμίως όσον αφορά την υλοποίηση της εν λόγω σύμβασης. Οι αιτίες της ανεπαρκούς κυκλοφορίας των οπτικοακουστικών έργων είναι οι ακόλουθες. Οι διάφορες ευρωπαϊκές αγορές είναι κατακερματισμένες όχι μόνο από την άποψη της γλώσσας αλλά και από την άποψη της δομής. Το πρόβλημα αφορά την κρίσιμη μάζα: η αρχική εγχώρια αγορά καθορίζει την ισχύ του κλάδου στη διεθνή σκηνή. Μεμονωμένα, όλα τα κράτη μέλη (και οι περισσότεροι εκ των ξένων ομολόγων τους) έχουν συχνά μικρές αγορές σε σύγκριση με αυτήν των ΗΠΑ. Η δομή της διανομής στην Ευρώπη περιλαμβάνει μικρές μεμονωμένες επιχειρήσεις, σε αντίθεση με τα μεγάλα πολυεθνικά, καθετοποιημένα στούντιο των ΗΠΑ· εξ ου και η έλλειψη ανταγωνιστικότητας του ευρωπαϊκού οπτικοακουστικού κλάδου. Επιπλέον, οι ευρωπαϊκές εταιρείες αντιμετωπίζουν και το πρόβλημα της υποχρηματοδότησης. Επίσης, οι συνήθειες του κοινού που κυριαρχούνται από τις αμερικανικές ή/και τις εγχώριες μεγάλες κινηματογραφικές επιτυχίες αποτελούν σημαντικό εμπόδιο για την παρουσίαση πραγματικής πολυμορφίας οπτικοακουστικών έργων. Οι εν λόγω διαρθρωτικές αδυναμίες που επηρεάζουν τα ευρωπαϊκά έργα στις αγορές τρίτων χωρών δεν επιτρέπουν στον ευρωπαϊκό οπτικοακουστικό κλάδο να επωφεληθεί από τις νέες ευκαιρίες για διεθνή επέκταση. Τα υφιστάμενα κοινοτικά προγράμματα στον τομέα της οπτικοακουστικής υποστήριξης (MEDIA 2007, Euromed Audiovisual II ή το πρόγραμμα ΑΚΕ-ΕΕ για τον κινηματογράφο) δεν μπορούν να αντιμετωπίσουν όλες τις προκλήσεις της ταχείας διεθνοποίησης του οπτικοακουστικού τομέα, είτε διότι σχεδιάστηκαν με σκοπό τη συνεργασία εντός της Ευρωπαϊκής Ένωσης, είτε διότι αφορούν ανάγκες αναπτυξιακής πολιτικής και όχι βιομηχανικής πολιτικής. Άλλα διεθνή μέσα όπως τα υφιστάμενα ταμεία διεθνών ταινιών έχουν περιορισμένη μόνο χρηματοδότηση ή, σε περίπτωση συνθηκών συμπαραγωγής, δεν επιχορηγούνται με τα απαραίτητα κονδύλια και, ως εκ τούτου, δεν μπορούν να αντιμετωπίσουν πλήρως τα διαρθρωτικά προβλήματα του ευρωπαϊκού οπτικοακουστικού κλάδου στην προσπάθειά της να αναπτύξει διεθνή δυναμική. |

130 | Υφιστάμενες διατάξεις στον τομέα της πρότασης MEDIA 2007 Το πρόγραμμα MEDIA 2007 (2007-2013) είναι το τέταρτο πολυετές πρόγραμμα υποστήριξης του ευρωπαϊκού οπτικοακουστικού τομέα από το 1991. Οι γενικοί στόχοι του είναι οι εξής: - Η προστασία και ενίσχυση της ευρωπαϊκής πολιτιστικής και γλωσσικής πολυμορφίας και της κινηματογραφικής και οπτικοακουστικής της κληρονομιάς· - Η ενίσχυση της κυκλοφορίας και της προβολής των ευρωπαϊκών οπτικοακουστικών έργων εντός και εκτός της Ευρωπαϊκής Ένωσης· - Η ενίσχυση της ανταγωνιστικότητας του ευρωπαϊκού οπτικοακουστικού τομέα στο πλαίσιο μιας ανοιχτής και ανταγωνιστικής ευρωπαϊκής αγοράς η οποία ευνοεί την απασχόληση, συμπεριλαμβανομένης της προαγωγής των δεσμών μεταξύ των επαγγελματιών του οπτικοακουστικού τομέα. Το MEDIA 2007 περιλαμβάνει χρηματοδότηση σε κοινοτικό επίπεδο για την κατάρτιση, την ανάπτυξη, τη διανομή, την προώθηση και τις οριζόντιες δράσεις. Το MEDIA 2007 είναι βασικά ένα ενδοευρωπαϊκό πρόγραμμα με στόχο την ενίσχυση της συνεργασίας και της κυκλοφορίας μεταξύ των κρατών μελών. Αν και αρκετοί από τους άξονες δράσης του MEDIA Mundus καλύπτουν δραστηριότητες παρόμοιες με αυτές του MEDIA 2007, οι επιδιωκόμενοι στόχοι και οι μηχανισμοί για τη συμμετοχή στα προγράμματα διαφέρουν ριζικά από τους αντίστοιχους του MEDIA 2007. Euromed Audiovisual Στη διάσκεψη της Βαρκελώνης το 1995, οι υπουργοί εξωτερικών της Ευρωπαϊκής Ένωσης και 12 μεσογειακών εταίρων συμφώνησαν στη δημιουργία της ευρωμεσογειακής εταιρικής σχέσης με σκοπό τη διαμόρφωση στενότερων πολιτιστικών δεσμών μεταξύ της νότιας Μεσογείου και της Ευρώπης (τρίτος πυλώνας: διαπολιτιστικός διάλογος. Το 2000, η Ευρωπαϊκή Επιτροπή έθεσε σε εφαρμογή το περιφερειακό πρόγραμμα Euromed Audiovisual I και το 2006 το τρέχον πρόγραμμα Euromed Audiovisual II με προϋπολογισμό 15 εκατομμυρίων ευρώ για την περίοδο 2006 έως 2008. Το πρόγραμμα είναι προσανατολισμένο στους επαγγελματίες, τα ιδρύματα και τους εθνικούς οργανισμούς στον οπτικοακουστικό τομέα από τις ακόλουθες χώρες και επικράτειες: Αλγερία, Αίγυπτο, Ιορδανία, Ισραήλ, Λίβανο, Μαρόκο, Συρία, Παλαιστινιακή Αρχή, Τυνησία και Τουρκία. Τα 12 έργα Euromed Audiovisual αφορούν την κατάρτιση, την ανάπτυξη, την προώθηση, τη διανομή και την προβολή. Το πρόγραμμα λήγει το 2008 και η επανέναρξή του σχεδιάζεται επί του παρόντος για το 2009. Το πρόγραμμα Euromed Audiovisual δεν στοχεύει πρωτίστως στην ενίσχυση της ανταγωνιστικότητας του ευρωπαϊκού οπτικοακουστικού κλάδου. ΑΚΕ-ΕΕ Το πρόγραμμα υποστήριξης ΑΚΕ-ΕΕ για τον κινηματογράφο και τον οπτικοακουστικό κλάδο στοχεύει στην προώθηση της ανάπτυξης και της διάρθρωσης του κλάδου στις 79 χώρες ΑΚΕ (Αφρική, Καραϊβική και Ειρηνικός). Το πρόγραμμα ξεκίνησε τον Οκτώβριο του 2007 για 3 έτη με προϋπολογισμό 6,5 εκατομμύρια ευρώ. Χρηματοδοτούμενο από το 9ο Ευρωπαϊκό Ταμείο Ανάπτυξης, υποστηρίζει την κατάρτιση, την παραγωγή, τη διανομή και την προώθηση ταινιών. Και τα δυο εν λόγω προγράμματα, το Euromed Audiovisual και το ΑΚΕ-ΕΕ, έχουν στόχους αναπτυξιακής πολιτικής με συγκεκριμένο περιφερειακό επίκεντρο. Οι στόχοι του MEDIA Mundus επικεντρώνονται σε διεθνείς εταιρικές σχέσεις και έργα με στόχο την ανταγωνιστικότητα του ευρωπαϊκού οπτικοακουστικού τομέα και την παγκόσμια διεύρυνση των επιλογών των καταναλωτών και της πολιτιστικής πολυμορφίας. |

140 | Συνοχή με τις άλλες πολιτικές και τους στόχους της Ευρωπαϊκής Ένωσης Οι στόχοι πολιτικής του MEDIA Mundus είναι συνεπείς και συμπληρωματικοί των στόχων άλλων πολιτικών της Ευρωπαϊκής Ένωσης όπως η βιομηχανική πολιτική, η πολιτική για την εξωτερική συνεργασία, η κοινή εμπορική πολιτική, η πολιτιστική πολιτική, οι δράσεις για τη γλωσσική πολυμορφία και την ολοκλήρωση της εσωτερικής αγοράς. Ο οπτικοακουστικός τομέας συμβάλλει στην επίτευξη των στόχων του θεματολογίου της Λισαβόνας. Στα συμπεράσματά του, το Ευρωπαϊκό Συμβούλιο της 23ης και της 24ης Μαρτίου 2000 δήλωσε ότι ‘ο κλάδος του περιεχομένου δημιουργεί προστιθέμενη αξία με την αξιοποίηση και δικτύωση της ευρωπαϊκής πολιτιστικής ποικιλομορφίας’. Η εν λόγω προσέγγιση επιβεβαιώθηκε στα συμπεράσματα του Ευρωπαϊκού Συμβουλίου της 20ης και της 21 Μαρτίου 2003 καθώς και από συμπεράσματα της αυστριακής προεδρίας του 2006. Η πρωτοβουλία παρουσιάζει συνοχή και αναπτύσσει περαιτέρω την οπτικοακουστική πτυχή της πρωτοβουλίας i2010, ήτοι, της βάσης πολιτικής για τις πολιτικές της κοινωνίας της πληροφορίας και των μέσων επικοινωνίας της Ευρωπαϊκής Ένωσης. Επιπλέον, η γενική πολιτική και οι επιχειρησιακοί στόχοι διαδραματίζουν σημαντικό ρόλο στο πλαίσιο της εφαρμογής της σύμβασης της UNESCO για την προστασία και την προώθηση της πολυμορφίας της πολιτιστικής έκφρασης. Η εν λόγω σύμβαση δίδει έμφαση στον ειδικό και διπλό (πολιτιστικό και οικονομικό) χαρακτήρα των πολιτιστικών αγαθών και υπηρεσιών. Η κοινοτική δράση είναι συνεπής με την υποχρέωση που ορίζεται από το άρθρο 151 παράγραφος 4 της συνθήκης για την ίδρυση της ΕΚ σύμφωνα με την οποία η Κοινότητα λαμβάνει υπόψη στη δράση της τις πολιτισμικές πτυχές βάσει άλλων διατάξεων της Συνθήκης, αποβλέποντας ειδικότερα στο σεβασμό και την προώθηση της ποικιλομορφίας των πολιτισμών της. Οι γενικοί στόχοι πολιτικής και οι συγκεκριμένοι και επιχειρησιακοί στόχοι της δράσης είναι επίσης συνεπείς με το Χάρτη Θεμελιωδών Δικαιωμάτων, ιδίως με την αρχή της προώθησης της πολιτιστικής πολυμορφίας (άρθρο 22). |

2. Διαβουλευση με τα ενδιαφερομενα μερη και εκτιμηση του αντικτυπου |

Διαβούλευση με τα ενδιαφερόμενα μέρη |

211 | Μέθοδοι διαβούλευσης, βασικοί τομείς-στόχοι και γενικά χαρακτηριστικά των συμμετεχόντων 1) Συνεδριάσεις: o Το Φεβρουάριο του 2008 πραγματοποιήθηκε συνεδρίαση της ομάδας εμπειρογνωμόνων του κινηματογράφου για την ‘ενίσχυση της εξωτερικής διάστασης της οπτικοακουστικής πολιτικής’. Ακούστηκαν οι απόψεις εθνικών αρχών και εμπειρογνωμόνων· o Το Φεβρουάριο και το Μάιο του 2008 διεξήχθη διαβούλευση με τους διευθυντές των ευρωπαϊκών οργανισμών κινηματογράφου· o Το Φεβρουάριο του 2008, στη διάρκεια του φεστιβάλ κινηματογράφου του Βερολίνου, και τον Απρίλιο του 2008, στη διάρκεια του φεστιβάλ κινηματογράφου του Udine ‘Far East‘, πραγματοποιήθηκαν διαβουλεύσεις με επαγγελματίες από την Ευρώπη και τρίτες χώρες· o Τον Απρίλιο του 2008 ενημερώθηκαν οι εμπειρογνώμονες του οπτικοακουστικού τομέα από την ΕΖΕΣ. o Τον Απρίλιο του 2008, ενημερώθηκε η επιτροπή MEDIA. Ζητήθηκε από τις αντιπροσωπείες να αποστείλουν τα γραπτά σχόλιά τους στην Επιτροπή και να πραγματοποιήσουν διμερείς διαβουλεύσεις με αυτήν· o Το Μάιο του 2008, οι αρμόδιοι για τα οπτικοακουστικά θέματα υπουργοί συνεδρίασαν στο πλαίσιο της Ημέρας της Ευρώπης στις Κάνες, με θέμα ‘Κινηματογράφος: οικοδόμηση ενός κόσμου ανταλλαγών’, και πραγματοποιήθηκε διάσκεψη με τη συμμετοχή 230 περίπου ενδιαφερομένων μερών με σκοπό να παρουσιάσουν και να συζητήσουν δυνητικά μέσα διεθνούς συνεργασίας· o Τον Ιούνιο του 2008, πραγματοποιήθηκε ακρόαση με 120 περίπου επαγγελματίες στις Βρυξέλλες· o Τον Ιούλιο του 2008, η γαλλική προεδρία της Ευρωπαϊκής Ένωσης διοργάνωσε συνέδριο με θέμα ‘Ποια πολιτική κινηματογραφικής συνεργασίας για την Ευρωπαϊκή Ένωση;’ o Τον Ιούνιο του 2008, πραγματοποιήθηκε η αξιολόγηση των έργων που υποβλήθηκαν στο πλαίσιο της πρόσκλησης υποβολής προτάσεων για την Προκαταρκτική δράση MEDIA International. Διεξήχθησαν εντατικές συζητήσεις με τους ανεξάρτητους εμπειρογνώμονες σχετικά με τα υποβληθέντα έργα και τις συστάσεις τους για τροποποιήσεις επί τυχόν μελλοντικών δράσεων. 2) Ηλεκτρονική διαβούλευση: στην εν λόγω δημόσια διαβούλευση δόθηκε ευρεία δημοσιότητα μέσω της διεξαγωγής της στον δικτυακό τόπο ‘Your voice in Europe’ (‘Η φωνή σας στην Ευρώπη’), καθώς και σε άλλους δικτυακούς τόπους στην πύλη Εuropa, όπως τον MEDIA 2007 και τον Euromed Audiovisual II. |

212 | Περίληψη των απαντήσεων και ο τρόπος με τον οποίο ελήφθησαν υπόψη Οι επαγγελματίες στηρίζουν έντονα, στην πλειονότητά τους, την ενίσχυση της συνεργασίας μεταξύ των ευρωπαίων επαγγελματιών και των επαγγελματιών τρίτων χωρών στον οπτικοακουστικό τομέα. Τα ενδιαφερόμενα μέρη με τα οποία πραγματοποιήθηκαν διαβουλεύσεις εξέφρασαν την ανάγκη για δράση η οποία πρέπει να επικεντρώνεται πρωτίστως στην κατάρτιση, στη διανομή, στη διευκόλυνση των συμπαραγωγών και της κυκλοφορίας των οπτικοακουστικών έργων και στην κινηματογραφική παιδεία. Η πρόταση αντικατοπτρίζει τις απόψεις τους. |

213 | Διεξήχθη ανοιχτή διαβούλευση στο Διαδίκτυο από 10/04/2008 έως 25/06/2008. Η Επιτροπή έλαβε 259 απαντήσεις. Τα αποτελέσματα διατίθενται στην ηλεκτρονική διεύθυνση http://ec.europa.eu/information_society/media/docs/mundus/pc.pdf. |

Συλλογή και χρήση της εμπειρογνωμοσύνης |

221 | Σχετικοί επιστημονικοί τομείς/τομείς εμπειρογνωμοσύνης Η Επιτροπή κατέληξε σε σύμβαση παροχής υπηρεσιών με την Technopolis / Media Consulting Group προκειμένου να της παρασχεθεί εξωτερική εμπειρογνωμοσύνη και πληροφορίες για την αξιολόγηση επιπτώσεων και την εκ των υστέρων αξιολόγηση. |

222 | Χρησιμοποιούμενη μεθοδολογία Εκ των υστέρων αξιολόγηση και εκτίμηση του αντίκτυπου |

223 | Κύριοι οργανισμοί/εμπειρογνώμονες από τους οποίους ζητήθηκε η παροχή συμβουλών Στο πλαίσιο της έρευνας για την έκθεσή της, η Technopolis / Media Consulting Group διεξήγαγε 54 συνεντεύξεις με επαγγελματίες του οπτικοακουστικού τομέα από όλο τον κόσμο, καλύπτοντας όλα τα συναφή τμήματα της οπτικοακουστικής αλυσίδας αξίας (παραγωγοί, διανομείς, αντιπρόσωποι πωλήσεων, ιδιοκτήτες κινηματογραφικών αιθουσών, τηλεοπτικοί σταθμοί και δημόσιοι φορείς υποστήριξης). |

2249 | Περίληψη των συμβουλών που ελήφθησαν και χρησιμοποιήθηκαν Δεν αναφέρθηκε η ύπαρξη δυνητικών σοβαρών κινδύνων με μη αναστρέψιμες επιπτώσεις. |

225 | Οι συμβουλές που ελήφθησαν κάλυπταν την ανάλυση των υποκείμενων προβλημάτων, των επιλογών πολιτικής καθώς και μια αξιολόγηση των δυνητικών κινδύνων από τις επιλογές πολιτικής. |

226 | Μέσα που χρησιμοποιήθηκαν ώστε να καταστεί η παροχή συμβουλών των εμπειρογνωμώνων δημοσίως διαθέσιμη Δημοσίευση της έκθεσης στον δικτυακό τόπο του MEDIA |

230 | Εκτίμηση του αντίκτυπου o Συνέχιση της σημερινής κατάστασης Δεδομένων των αναμενόμενων εξελίξεων, του αντίκτυπου της διεθνοποίησης στον ευρωπαϊκό οπτικοακουστικό τομέα και του αναμενόμενου αρνητικού κόστους σε περίπτωση που δεν υπάρξει αντισταθμιστική δράση τα επόμενα έτη, αξιολογήθηκε ότι η επιλογή πολιτικής ‘συνέχισης της σημερινής κατάστασης’ είναι ατελέσφορη και ότι δεν χρειάζεται να επιδιωχθεί περαιτέρω. o Επέκταση των υφιστάμενων μέσων Η επέκταση του προγράμματος Euromed Audiovisual II και του προγράμματος ΑΚΕ-ΕΕ για τον κινηματογράφο δεν μπορεί να ανταποκριθεί στους στόχους που επιδιώκονται στο πλαίσιο της πρότασης, κυρίως επειδή τα προγράμματα αυτά έχουν στόχους αναπτυξιακής συνεργασίας. Η επέκταση του MEDIA 2007 μέσω της προσθήκης περαιτέρω αξόνων δράσης θα ανταποκρινόταν στους στόχους της κοινοτικής πολιτικής και στις ανάγκες του ευρωπαϊκού κλάδου αλλά κατά τρόπο λιγότερο αποτελεσματικό από ό,τι η δημιουργία ενός νέου μέσου. o Δημιουργία νέου μέσου MEDIA Mundus Η εκτίμηση του αντίκτυπου κατέληξε στο συμπέρασμα ότι η δημιουργία ενός νέου μέσου είναι ο αποτελεσματικότερος και επαρκέστερος τρόπος επίτευξης των γενικών και των συγκεκριμένων στόχων και ανταπόκρισης στις προκλήσεις που αναδεικνύει η διεθνοποίηση των οπτικοακουστικών αγορών. |

231 | Η Επιτροπή διεξήγαγε εκτίμηση του αντίκτυπου ,η οποία παρατίθεται στο πρόγραμμα εργασίας, στην ηλεκτρονική διεύθυνση: http://ec.europa.eu/information_society/media/mundus/index_en.htm. |

3. Νομικα στοιχεια της προτασης |

305 | Περίληψη της προτεινόμενης δράσης Η πρόταση είναι η διαμόρφωση ενός νέου προγράμματος με την ονομασία MEDIA Mundus. Οι τρεις γενικοί στόχοι πολιτικής του προγράμματος είναι οι εξής: o Ενίσχυση της ανταγωνιστικότητας του κοινοτικού οπτικοακουστικού κλάδου στις διεθνείς αγορές. o Παροχή στην Ευρώπη της δυνατότητας να διαδραματίσει τον πολιτιστικό και πολιτικό ρόλο της στον κόσμο. o Διεύρυνση των επιλογών των καταναλωτών και της πολιτιστικής πολυμορφίας. Οι εν λόγω στόχοι μπορούν να αναλυθούν σε τρεις συγκεκριμένους στόχους: o Αύξηση των ανταλλαγών των πληροφοριών, της κατάρτισης και των πληροφοριών για την αγορά. o Βελτίωση της ανταγωνιστικότητας και της διεθνικής διανομής των οπτικοακουστικών έργων παγκοσμίως. o Βελτίωση της κυκλοφορίας και της προβολής των οπτικοακουστικών έργων παγκοσμίως και αύξηση της ζήτησης του κοινού (ιδίως του νεανικού κοινού) για πολιτιστική πολυμορφία. Βάσει της αρχής του αμοιβαίου οφέλους, επαγγελματίες από χώρες που συμμετέχουν στο πρόγραμμα και από άλλες χώρες θα προτείνουν από κοινού και θα υλοποιήσουν έργα στο πλαίσιο των προτεινόμενων αξόνων δράσης. Η χρηματοδότηση θα είναι διαθέσιμη μόνο για κοινοπραξίες και υπό τρεις βασικές προϋποθέσεις: (1) κάθε όμιλος/κοινοπραξία που υποβάλλει σχέδιο έργου πρέπει να ανήκει, άμεσα ή με πλειοψηφική συμμετοχή, σε υπηκόους της ΕΕ· (2) κάθε όμιλος/κοινοπραξία πρέπει να περιλαμβάνει τουλάχιστον μια οπτικοακουστική εταιρεία/οργανισμό με έδρα τρίτη χώρα· (3) κάθε έργο πρέπει να έχει τουλάχιστον τρεις εταίρους και να ενισχύει σε σημαντικό βαθμό τη διεθνή δικτύωση. |

Νομική βάση o Άρθρα 157 παράγραφος 3 και 150 παράγραφος 4 της συνθήκης για την ίδρυση της ΕΚ |

320 | Αρχή της επικουρικότητας Η αρχή της επικουρικότητας ισχύει στο βαθμό που η πρόταση δεν εμπίπτει στην αποκλειστική αρμοδιότητα της Κοινότητας. |

Οι στόχοι της πρότασης δεν μπορούν να επιτευχθούν επαρκώς από τα κράτη μέλη για τον ακόλουθο λόγο/ους. |

321 | Η ευρωπαϊκή πρωτοβουλία θα λειτουργεί συμπληρωματικά σε σχέση με πρωτοβουλίες, όπως προγράμματα συνεργασίας μεμονωμένων κρατών μελών (π.χ. το World Cinema Fund ή το Fonds Sud). Αν και οι εν λόγω πρωτοβουλίες είναι επωφελείς καθαυτές, συχνά δεν υπερβαίνουν το διμερές επίπεδο και δεν μπορούν να έχουν την ίδια πανευρωπαϊκή εμβέλεια με το μέσο συνεργασίας σε ευρωπαϊκό επίπεδο. Η ευρωπαϊκή προστιθέμενη αξία που θα προκύψει συνίσταται στο ότι η προβολή των ευρωπαϊκών οπτικοακουστικών έργων παγκοσμίως δεν θα περιορίζεται σε ένα μικρό αριθμό οπτικοακουστικών έργων από κυρίως μεγάλα κράτη μέλη αλλά θα δημιουργήσει ευκαιρίες για την αύξηση του μεριδίου αγοράς των ευρωπαϊκών οπτικοακουστικών έργων σε αγορές τρίτων χωρών. |

Η κοινοτική δράση θα επιτύχει καλύτερα τους στόχους της πρότασης για τους ακόλουθους λόγους. |

324 | Ο χαρακτήρας της πρόκλησης που αντιμετωπίζει η Ευρώπη σημαίνει ότι η συντονισμένη δράση σε ευρωπαϊκό επίπεδο είναι πιθανό να δημιουργήσει ευρωπαϊκή προστιθέμενη αξία για περιφερειακές ή τοπικές πρωτοβουλίες λόγω του ότι παρέχει τη δυνατότητα συγκέντρωσης πόρων και μεγαλύτερης γεωγραφικής κάλυψης. Πολλά από τα προβλήματα της διεθνοποίησης μπορούν να αντιμετωπιστούν καλύτερα σε ευρωπαϊκό επίπεδο, ιδίως σε ό,τι αφορά το μέγεθος, την υποχρηματοδότηση και τον κατακερματισμό των αγορών, αλλά και σε ό,τι αφορά προβλήματα που σχετίζονται συγκεκριμένα με τρίτες χώρες. Η αντιμετώπιση των εν λόγω προβλημάτων θα είναι επαρκέστερη, αναλογικότερη και αποτελεσματικότερη εάν πραγματοποιηθεί σε ευρωπαϊκό επίπεδο παρά από μεμονωμένα κράτη μέλη. |

325 | Οι βασικοί ποιοτικοί δείκτες ώστε να προσδιοριστεί, σε διεθνές επίπεδο, κατά πόσο ο μεγαλύτερος βαθμός συνεργασίας σε διεθνές επίπεδο έχει βελτιώσει την τρέχουσα κατάσταση, θα ήταν εάν οι ευρωπαίοι επαγγελματίες του οπτικοακουστικού τομέα θεωρούνταν ως οι πλέον ελκυστικοί εταίροι για διεθνή συνεργασία, καθώς και εάν είχε αναδυθεί μια αγορά ταινιών με πολυμορφία σε παγκόσμιο επίπεδο. |

327 | Μια κοινή προσέγγιση, συμπεριλαμβανομένης μιας κρίσιμης μάζας επαγγελματιών από την Ευρωπαϊκή Ένωση και από τρίτες χώρες, μπορεί να οδηγήσει σε μεγαλύτερο θετικό αντίκτυπο, σε βιώσιμη παγκόσμια δικτύωση και, ως εκ τούτου, στη σταδιακή αλλαγή των δομών της παγκόσμιας αγοράς. Αυτό θα είναι ιδιαίτερα επωφελές για τα μικρότερα κράτη μέλη. Η Ευρωπαϊκή Ένωση κατέχει την καλύτερη θέση ώστε να συμβάλει στην ανάπτυξη μιας διεθνούς διάστασης για τον ευρωπαϊκό οπτικοακουστικό κλάδο, δημιουργώντας, κατ’ αυτόν τον τρόπο, ένα πλαίσιο συνεργασίας και βελτιωμένης κυκλοφορίας των οπτικοακουστικών έργων. |

Συνεπώς, η πρόταση συμμορφώνεται με την αρχή της επικουρικότητας. |

Αρχή της αναλογικότητας Η πρόταση συμμορφώνεται με την αρχή της αναλογικότητας για τους ακόλουθους λόγους. |

331 | Η κοινοτική δράση θα στοχεύει στην ενίσχυση της εθνικής δράσης στον συγκεκριμένο τομέα. Η κοινοτική δράση θα είναι αναλογική και δεν θα υπερβαίνει τα αναγκαία όρια προς επίτευξη των στόχων αυτών. Η εν λόγω πρόταση συμμορφώνεται με την αρχή της αναλογικότητας διότι μπορεί να εφαρμοστεί βάσει των υφιστάμενων εθνικών και ευρωπαϊκών δομών. |

332 | Το πρόγραμμα θα ακολουθήσει τυποποιημένες διαδικασίες προκειμένου να ελαχιστοποιηθεί διοικητικός φόρτος εργασίας για την Επιτροπή και τους δικαιούχους. Επίσης, θα ενθαρρύνει τη συγκέντρωση των επαγγελματιών προκειμένου να περιοριστεί ο αριθμός των συμβάσεων. |

Επιλογή μέσων |

341 | Προτεινόμενα μέσα: άλλο. |

342 | Εναλλακτικά μέσα δεν θα ήταν επαρκή για τους ακόλουθους λόγους. Ένα κοινοτικό πρόγραμμα είναι το μόνο εφικτό νομικό μέσο για την ενθάρρυνση της διεθνούς συνεργασίας στον οπτικοακουστικό τομέα. Είναι σχεδιασμένο να παρέχει πολλαπλασιαστικά αποτελέσματα τα οποία δεν θα μπορούσαν να επιτευχθούν με τη λήψη νομοθετικών μέτρων. |

4. Δημοσιονομικεσ επιπτωσεισ |

401 | Ο συνολικός προϋπολογισμός για τις δράσεις (2011-2013) ανέρχεται σε 13,5 εκατομμύρια ευρώ: - Ανταλλαγές πληροφοριών, κατάρτιση και πληροφορίες για την αγορά (συγκεκριμένος στόχος 1): 2,7 εκατομμύρια ευρώ - Ανταγωνιστικότητα και διανομή: (συγκεκριμένος στόχος 2) 5,1 εκατομμύρια ευρώ, - Κυκλοφορία (συγκεκριμένος στόχος 3): 5,7 εκατομμύρια ευρώ Ο συνολικός προϋπολογισμός για τις δράσεις και την εφαρμογή του εν λόγω προγράμματος ανέρχεται σε 15 εκατομμύρια ευρώ. |

5. Προσθετεσ πληροφοριεσ |

Προσομοίωση, πιλοτική φάση και μεταβατική περίοδος |

505 | Θα πραγματοποιηθεί προσομοίωση ή θα υπάρξει πιλοτική φάση για την πρόταση. |

560 | Ευρωπαϊκός Οικονομικός Χώρος (ΕΟΧ) Η προτεινόμενη δράση αφορά τον ΕΟΧ και, ως εκ τούτου, πρέπει να επεκταθεί στον Ευρωπαϊκό Οικονομικό Χώρο. |

2008/0258 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη θέσπιση του προγράμματος MEDIA Mundus για την οπτικοακουστική συνεργασία με επαγγελματίες από τρίτες χώρες

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 150 παράγραφος 4 και 157 παράγραφος 3

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Ενεργώντας σύμφωνα με τη διαδικασία που προβλέπεται στο άρθρο 251 της Συνθήκης[4],

Εκτιμώντας τα ακόλουθα:

(1) Ο οπτικοακουστικός τομέας συμβάλει στην επίτευξη των στόχων του θεματολογίου της Λισαβόνας, ήτοι, στην ενίσχυση της ανταγωνιστικότητας, των ικανοτήτων, της ανάπτυξης και της απασχόλησης σε μια οικονομία της γνώσης. Διαδραματίζει σημαίνοντα ρόλο στο πλαίσιο της πρωτοβουλίας i2010 — την υπερκείμενη στρατηγική στην οποία εντάσσονται οι πολιτικές της κοινωνίας της πληροφορίας και των μέσων επικοινωνίας της Ευρωπαϊκής Ένωσης — στο πλαίσιο του θεματολογίου της Λισαβόνας.

(2) Το Ευρωπαϊκό Κοινοβούλιο έχει επανειλημμένα τονίσει τη σημαντική συμβολή του οπτικοακουστικού τομέα στην ευρωπαϊκή δημιουργική οικονομία και οικονομία της γνώσης και τον κεντρικό του ρόλο στην προώθηση της πολιτιστικής πολυμορφίας και του πλουραλισμού.

(3) Ο πολιτιστικός και δημιουργικός τομέας συμβάλουν ουσιαστικά στην ευρωπαϊκή πολιτιστική οικονομία, ενώ στο δημιουργικό κλάδο απασχολούνται τουλάχιστον 5,8 εκατομμύρια άνθρωποι, δηλαδή 3,1% του συνολικού πληθυσμού της ΕΕ των 25.

(4) Στο ψήφισμά του 2007/C 287 της 16ης Νοεμβρίου 2007 σχετικά με ένα ευρωπαϊκό θεματολόγιο για τον πολιτισμό, το Συμβούλιο θεώρησε ότι ο πολιτισμός αποτελεί ουσιαστικό στοιχείο των διεθνών σχέσεων και τόνισε την ανάγκη να ενισχυθεί ο ρόλος του στις εξωτερικές σχέσεις και την αναπτυξιακή πολιτική της ΕΕ.

(5) Στην ανακοίνωση της Επιτροπής με τίτλο ‘Η Ευρώπη στον κόσμο’ τονίζεται ο άρρηκτος δεσμός μεταξύ των εσωτερικών και των εξωτερικών πολιτικών της ΕΕ και υπογραμμίζεται ότι η Ευρώπη έχει τη δυνατότητα να συμμετέχει στις νέες ευκαιρίες που δημιουργούνται από τις αναδυόμενες αγορές και την παγκοσμιοποίηση, δεδομένου ότι πρόκειται για μια ανοιχτή κοινωνία η οποία μπορεί να αφομοιώσει ανθρώπους, ιδέες και νέες τεχνολογίες[5].

(6) Η Ευρωπαϊκή Ένωση διαδραμάτισε ουσιαστικό ρόλο στη διαδικασία για την έγκριση της σύμβασης της UNESCO για την προστασία και την προώθηση της πολυμορφίας της πολιτιστικής έκφρασης που τέθηκε σε ισχύ στις 18 Μαρτίου 2007, μετά την κύρωσή της από την Ευρωπαϊκή Κοινότητα και 13 κράτη μέλη της ΕΕ στις 18 Δεκεμβρίου 2006. Στόχος της σύμβασης είναι η ενίσχυση της διεθνούς συνεργασίας και αλληλεγγύης με σκοπό την προαγωγή της πολιτιστικής έκφρασης όλων των χωρών. Βάσει του άρθρου 12 στοιχείο ε) της σύμβασης, τα συμβαλλόμενα μέρη της σύμβασης ‘ενθαρρύνουν τη σύναψη συμφωνιών συμπαραγωγής και συνδιανομής’.

(7) Η κοινοτική υποστήριξη του οπτικοακουστικού τομέα λαμβάνει υπόψη το άρθρο 151 της Συνθήκης, στο οποίο αναφέρεται ότι η Κοινότητα και τα κράτη μέλη ευνοούν τη συνεργασία με τις τρίτες χώρες και τους αρμόδιους διεθνείς οργανισμούς στον πολιτιστικό τομέα.

(8) Στο άρθρο 11 του Χάρτη Θεμελιωδών Δικαιωμάτων της Ευρωπαϊκής Ένωσης αναγνωρίζεται η ελευθερία της έκφρασης και του πλουραλισμού στα μέσα επικοινωνίας.

(9) Στην έκθεση αξιολόγησης του προγράμματος MEDIA Plus[6] προσδιορίστηκε η σημασία των διεθνών αγορών για την υπερνίκηση των προβλημάτων του ευρωπαϊκού οπτικοακουστικού κλάδου.

(10) Το διεθνές οπτικοακουστικό τοπίο έχει αλλάξει σημαντικά τις τελευταίες δυο δεκαετίες, ιδίως λόγω του αντίκτυπου των τεχνολογικών εξελίξεων όπως η προβολή ψηφιακού κινηματογράφου, το βίντεο κατά παραγγελία ή η ψηφιακή τηλεόραση πολλών καναλιών. Το γεγονός αυτό προκάλεσε έντονη οικονομική ανάπτυξη και ελπιδοφόρες επενδύσεις και, ως εκ τούτου, έντονη και αυξανόμενη ζήτηση για περισσότερο οπτικοακουστικό περιεχόμενο, παρέχοντας πολυάριθμες ευκαιρίες για τις εταιρείες. Αντιστοίχως, υπάρχει έντονο και αυξανόμενο ενδιαφέρον για την ανάπτυξη έργων που σχετίζονται με τις διάφορες ψηφιακές εφαρμογές. Επιπλέον, υπάρχει στενή συνάφεια μεταξύ της διεθνούς συνεργασίας σε έργα και της ικανότητάς μας να προωθήσουμε στον κόσμο το ευρωπαϊκό ρυθμιστικό μοντέλο για τα οπτικοακουστικά θέματα και τη σύγκλιση μεταξύ των οπτικοακουστικών και των ηλεκτρονικών επικοινωνιών.

(11) Δεδομένης της αυξανόμενης σημασίας της διεθνούς διάστασης της οπτικοακουστικής πολιτικής, το Ευρωπαϊκό Κοινοβούλιο ενέκρινε στις 13 Δεκεμβρίου 2007, στο πλαίσιο του προϋπολογισμού του 2008, μια προκαταρκτική δράση MEDIA International με επίκεντρο την ανάπτυξη των σχέσεων της Ευρωπαϊκής Ένωσης με τις οπτικοακουστικές αγορές τρίτων χωρών, παρέχοντας την ευκαιρία διάρθρωσης και ενίσχυσης των σχέσεων και των δικτύων μεταξύ των επαγγελματιών της Ευρωπαϊκής Ένωσης και τρίτων χωρών στον οπτικοακουστικό τομέα με σκοπό το αμοιβαίο όφελος της ευρωπαϊκής βιομηχανίας και των εμπλεκόμενων τρίτων χωρών. Η επακόλουθη πρόσκληση υποβολής προτάσεων προκάλεσε το έντονο ενδιαφέρον επαγγελματιών τόσο της Ευρωπαϊκής Ένωσης όσο και τρίτων χωρών. Επιλέχθηκαν δεκαοχτώ σχέδια έργων προς υποστήριξη. Ως εκ τούτου, το πρώτο έτος της προκαταρκτικής δράσης MEDIA επιβεβαίωσε τα συμφέροντα και τις ανάγκες του τομέα στο διεθνές πεδίο καθώς και την αναγκαιότητα ανάληψης κοινοτικής δράσης.

(12) Το Ευρωπαϊκό Κοινοβούλιο ανανέωσε την προκαταρκτική δράση με αυξημένο προϋπολογισμό για το 2009.

(13) Στις 19 Μαΐου 2008, οι αρμόδιοι υπουργοί για τα οπτικοακουστικά θέματα στην Ευρωπαϊκή Ένωση προέβησαν σε δήλωση με την οποία χαιρέτισαν την πρωτοβουλία του Ευρωπαϊκού Κοινοβουλίου για την προκαταρκτική δράση MEDIA International και ενθάρρυναν την Επιτροπή ‘να συνεχίσει την ανάπτυξη της εν λόγω πρωτοβουλίας και να εξετάσει το κατά πόσον είναι επιθυμητό και εφικτό να υποβληθεί πρόταση για πρόγραμμα υποστήριξης με σκοπό την προαγωγή της συνεργασίας μεταξύ των ευρωπαίων επαγγελματιών της οπτικοακουστικής βιομηχανίας και των επαγγελματιών της εν λόγω βιομηχανίας σε τρίτες χώρες προς αμοιβαίο όφελος όλων των συμμετεχόντων’.

(14) Από την ανοιχτή δημόσια διαβούλευση για το MEDIA Mundus προέκυψε έντονη υποστήριξη για την ενίσχυση της συνεργασίας μεταξύ ευρωπαίων επαγγελματιών και επαγγελματιών τρίτων χωρών στον οπτικοακουστικό τομέα, ιδίως στα πεδία της κατάρτισης, της διευκόλυνσης των συμπαραγωγών, της διανομής και της κυκλοφορίας των οπτικοακουστικών έργων (συμπεριλαμβανομένων των νέων πλατφορμών, όπως οι VOD και IPTV) και την παιδεία για τις ταινίες.

(15) Η πρόσβαση στις οπτικοακουστικές αγορές σε τρίτες χώρες πρέπει να διευκολυνθεί μέσω της διάδοσης της γνώσης για τις αγορές μεταξύ των επαγγελματιών που δραστηριοποιούνται στις εν λόγω αγορές και μέσω της δημιουργίας δικτύων μεταξύ τους. Για αυτούς τους λόγους, στο πλαίσιο ενός προγράμματος πρέπει να στηριχθούν τα έργα που παρέχουν κατάρτιση.

(16) Ο τομέας της διανομής καθορίζει την πολυμορφία των προσφερόμενων οπτικοακουστικών έργων και τις επιλογές των καταναλωτών. Οι ευρωπαίοι διανομείς είναι μικρές εταιρείες και λόγω της δομής και του κατακερματισμού της αγοράς είναι, σε αντίθεση με τους μεγάλους καθετοποιημένους ανταγωνιστές τους, ανεπαρκώς εξοπλισμένοι για να αποκτήσουν πρόσβαση στις διεθνείς αγορές. Επίσης, έχουν προκύψει νέες συσκευές αναπαραγωγής και πλατφόρμες διανομής που ενισχύουν ή απαιτούν περισσότερο οπτικοακουστικό περιεχόμενο. Ως εκ τούτου, είναι δέον να ληφθούν μέτρα για τη βελτίωση της διανομής, της κυκλοφορίας και της προβολής των οπτικοακουστικών έργων.

(17) Κατά συνέπεια, υπάρχει ανάγκη θέσπισης κοινοτικού προγράμματος για τον οπτικοακουστικό τομέα, το οποίο θα παρέχει οικονομική υποστήριξη σε έργα στα πεδία της ανταλλαγής πληροφοριών και της κατάρτισης, της ανταγωνιστικότητας, της διανομής, της κυκλοφορίας και της προβολής οπτικοακουστικού περιεχομένου.

(18) Προκειμένου να επιτευχθεί το μέγιστο αμοιβαίο όφελος και να απλοποιηθεί η γραφειοκρατία, τα έργα στο πλαίσιο του προγράμματος πρέπει να προτείνονται και να εφαρμόζονται από κοινού από επαγγελματίες από την Ευρωπαϊκή Ένωση και από τρίτες χώρες, ενώ θα πρέπει να απαιτείται ελάχιστη συμμετοχή τριών εταίρων στο έργο. Για την απλοποίηση της γραφειοκρατίας, τα έργα πρέπει να συντονίζει επαγγελματίας με έδρα σε χώρα που συμμετέχει το πρόγραμμα.

(19) Θα πρέπει να ισχύσουν κατάλληλα μέτρα για την αποτροπή παρατυπιών και απάτης και για την ανάκτηση κονδυλίων που έχουν απολεσθεί, μεταβιβαστεί ή χρησιμοποιηθεί αντικανονικά.

(20) Ενδείκνυται να θεσπιστεί, για τη συνολική διάρκεια του προγράμματος, χρηματοδοτικό πλαίσιο που αποτελεί το βασικό σημείο αναφοράς για την αρμόδια για τον προϋπολογισμό αρχή κατά την ετήσια διαδικασία προϋπολογισμού, υπό την έννοια του σημείου 37 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[7].

(21) Δεδομένου ότι ορισμένα αναγκαία μέτρα για την εφαρμογή αυτής της απόφασης είναι μέτρα διαχείρισης κατά την έννοια του άρθρου 2 της απόφασης αριθ. 1999/468/ΕΚ του Συμβουλίου, της 28ης Ιουνίου 1999, περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή[8], πρέπει να εγκρίνονται μέσω της διαδικασίας της διαχειριστικής επιτροπής που προβλέπεται στο άρθρο 4 της εν λόγω απόφασης.

(22) Οι διαδικασίες παρακολούθησης και αξιολόγησης του προγράμματος θα πρέπει να περιλαμβάνουν αναλυτικές ετήσιες εκθέσεις καθώς και συγκεκριμένους, μετρήσιμους, εφικτούς, σχετικούς και χρονικά δεσμευτικούς στόχους και δείκτες.

(23) Επειδή οι στόχοι των προτεινόμενων δράσεων δεν μπορούν να επιτευχθούν επαρκώς από τα κράτη μέλη, δεδομένου του διακρατικού και διεθνούς χαρακτήρα των υπό εξέταση ζητημάτων, και δύνανται, συνεπώς, λόγω των ευρωπαϊκών διαστάσεων και των αποτελεσμάτων των δράσεων, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της Συνθήκης. Σύμφωνα με την αρχή της αναλογικότητας του ιδίου άρθρου, η παρούσα απόφαση δεν υπερβαίνει τα αναγκαία προς επίτευξη των στόχων αυτών όρια.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Κεφαλαιο 1: θεσπιση, πεδιο εφαρμογησ και στοχοι του προγραμματοσ

Άρθρο 1 Θέσπιση του προγράμματος

1. Θεσπίζεται το πρόγραμμα MEDIA Mundus (στο εξής "το πρόγραμμα") για την χρηματοδότηση έργων διεθνούς συνεργασίας με επαγγελματίες σε τρίτες χώρες στον οπτικοακουστικό τομέα.

2. Το πρόγραμμα τίθεται σε εφαρμογή από την 1η Ιανουαρίου 2011 έως την 31η Δεκεμβρίου 2013.

Άρθρο 2 Πεδίο εφαρμογής του προγράμματος

Το παρόν πρόγραμμα απευθύνεται σε επαγγελματίες από

1. Κράτη μέλη της Ευρωπαϊκής Ένωσης·

2. Κράτη της ΕΖΕΣ τα οποία είναι μέλη του ΕΟΧ, σύμφωνα με τις διατάξεις του μέρους VI της συμφωνίας ΕΟΧ·

3. Τις χώρες που αναφέρονται στο άρθρο 8, παράγραφοι 1 και 2, της απόφασης αριθ. 1718/2006/EΚ, και οι οποίες δεν έχουν ήδη αναφερθεί στην παράγραφο 2 του παρόντος άρθρου, σε περιπτώσεις κατά τις οποίες η χώρα:

(α) δηλώνει μονομερώς την προθυμία της να καταστεί μέλος του προγράμματος και

(β) καταβάλλει συνεισφορά, υπολογιζόμενη επί της ίδιας βάσης ως η συνεισφορά τους στο πρόγραμμα MEDIA 2007.

4. Όλες τις άλλες χώρες.

Άρθρο 3 Ορισμοί

Για τους σκοπούς της παρούσας απόφασης ισχύουν οι ακόλουθοι ορισμοί:

1. Ως ‘ευρωπαίος επαγγελματίας’ νοείται ο επαγγελματίας ο οποίος:

(α) είναι υπήκοος μιας από τις χώρες που αναφέρονται στο άρθρο 2, παράγραφος 1 ή χώρας που πληροί τις απαιτήσεις του άρθρου 2, παράγραφος 2 ή 3, ή

(β) έχει την έδρα του ως νομικό πρόσωπο σε μια από τις χώρες που αναφέρονται στο άρθρο 2, παράγραφος 1, ή σε χώρα που πληροί τις απαιτήσεις του άρθρου 2, παράγραφος 2 ή 3, και το οποίο αποτελεί ιδιοκτησία, είτε απευθείας είτε με κατά πλειοψηφία συμμετοχή, και συνεχίζει να αποτελεί ιδιοκτησία μιας ή περισσότερων από τις εν λόγω χώρες ή ενός ή περισσότερων υπηκόων από τις εν λόγω χώρες μέχρι το τέλος του έργου.

2. Ως ‘οπτικοακουστικό έργο’ νοείται ένα σύνολο κινούμενων εικόνων με ή χωρίς ήχο. Παραδείγματα οπτικοακουστικών έργων είναι κινηματογραφικές ταινίες, ντοκιμαντέρ και ταινίες κινουμένων σχεδίων.

3. Ως ‘ευρωπαϊκά έργα’ νοούνται τα οπτικοακουστικά έργα που προέρχονται από χώρες που αναφέρονται στο άρθρο 2, παράγραφος 1, 2 ή 3.

Άρθρο 4 Όροι συμμετοχής στο πρόγραμμα

1. Τα έργα προτείνουν και υλοποιούν από κοινού ευρωπαίοι επαγγελματίες και επαγγελματίες που είναι κάτοικοι ή έχουν την έδρα τους σε μια από τις χώρες που αναφέρονται στο άρθρο 2 παράγραφος 4 προκειμένου να είναι επιλέξιμοι για χρηματοδότηση στο πλαίσιο του προγράμματος.

2. Κάθε έργο περιλαμβάνει τουλάχιστον τρεις εταίρους και επιδιώκει την προώθηση αποτελέσματος διεθνούς δικτύωσης.

3. Κάθε έργο συντονίζεται από ένα ευρωπαίο επαγγελματία και περιλαμβάνει τουλάχιστον ένα εταίρο από χώρα που αναφέρεται στο άρθρο 2 παράγραφος 4. Ο συντονιστής είναι υπεύθυνος για την υποβολή της πρότασης, για τη διαχείριση του έργου καθώς και για τη διαχείριση και εκτέλεση των οικονομικών.

Άρθρο 5 Στόχοι του προγράμματος

1. Οι γενικοί στόχοι του προγράμματος είναι η ενίσχυση της ανταγωνιστικότητας του ευρωπαϊκού οπτικοακουστικού κλάδου, η παροχή στην Ευρώπη της δυνατότητας να διαδραματίσει τον πολιτιστικό και πολιτικό ρόλο του στον κόσμο καθώς και η διεύρυνση των επιλογών των καταναλωτών και της πολιτιστικής πολυμορφίας.

2. Οι συγκεκριμένοι στόχοι του προγράμματος είναι οι εξής:

(α) η αύξηση των ανταλλαγών των πληροφοριών και, ιδίως μέσω δραστηριοτήτων κατάρτισης και υποτροφιών, η διευκόλυνση της διεθνικής δικτύωσης μεταξύ των επαγγελματιών με σκοπό τη βελτίωση της πρόσβασης στις αγορές τρίτων χωρών και η οικοδόμηση εμπιστοσύνης και μακροχρόνιων εμπορικών σχέσεων·

(β) η βελτίωση της ανταγωνιστικότητας και της διεθνικής διανομής των οπτικοακουστικών έργων σε παγκόσμιο επίπεδο·

(γ) η βελτίωση της κυκλοφορίας και η προβολή των οπτικοακουστικών έργων παγκοσμίως και η αύξηση της ζήτησης του κοινού (ιδίως του νεανικού κοινού) για πολιτιστικά πολύμορφο οπτικοακουστικό περιεχόμενο.

3. Ιδιαίτερη προσοχή αποδίδεται στη συνοχή και τη συμπληρωματικότητα μεταξύ του προγράμματος και άλλων συναφών κοινοτικών προγραμμάτων, μέσων και δράσεων, ιδίως στον συντονισμό με το πρόγραμμα MEDIA 2007 και την υλοποίησή του, καθώς και σε προγράμματα εξωτερικής συνεργασίας στον οπτικοακουστικό και τον πολιτιστικό τομέα με τρίτες χώρες.

Κεφαλαιο 2: επιχειρησιακοι στοχοι του προγραμματοσ

Άρθρο 6 Ανταλλαγή πληροφοριών, κατάρτιση και πληροφορίες για την αγορά

Στο πεδίο της ανταλλαγής πληροφοριών και της κατάρτισης, οι επιχειρησιακοί στόχοι του προγράμματος είναι:

1. Ενίσχυση των ικανοτήτων των ευρωπαίων και άλλων επαγγελματιών από χώρες που αναφέρονται στο άρθρο 2 παράγραφος 4 με σκοπό τη βελτίωση της κατανόησης από μέρους τους ιδίως των επιχειρησιακών συνθηκών, των νομικών πλαισίων, των συστημάτων χρηματοδότησης και των δυνατοτήτων συνεργασίας των αντίστοιχων οπτικοακουστικών τους αγορών, και, ειδικότερα μέσω υποτροφιών, και, ως εκ τούτου, τη διευκόλυνση της δικτύωσης και της διαμόρφωσης μακροχρόνιων εμπορικών σχέσεων και βελτίωση του επιπέδου πληροφόρησης και γνώσης των οπτικοακουστικών αγορών με σκοπό τη διασφάλιση και τη διευκόλυνση της οπτικοακουστικής συνεργασίας μεταξύ των επαγγελματιών.

2. Υποστήριξη ενοτήτων συνεχούς κατάρτισης συμπεριλαμβανομένων εταίρων, καταρτιζόμενων και εκπαιδευτών από ευρωπαϊκές και άλλες χώρες που αναφέρονται στο άρθρο 2 παράγραφος 4, με επίκεντρο τις συνθήκες παραγωγής, συμπαραγωγής, διανομής, προβολής και διάδοσης των οπτικοακουστικών έργων στις συναφείς διεθνείς αγορές.

3. Υποστήριξη ενοτήτων συνεχούς κατάρτισης συμπεριλαμβανομένων εταίρων, καταρτιζόμενων και εκπαιδευτών από ευρωπαϊκές και άλλες χώρες που αναφέρονται στο άρθρο 2 παράγραφος 4, σχετικά με τη συμπερίληψη νέων τεχνολογιών για την παραγωγή, τη φάση μετά την παραγωγή, τη διανομή (συμπεριλαμβανομένων των νέων πλατφορμών διανομής, όπως οι VOD, IPTV, τηλεόραση μέσω Διαδικτύου), τη διάθεση στην αγορά και αρχειοθέτηση των οπτικοακουστικών έργων.

Άρθρο 7 Ανταγωνιστικότητα και διανομή

Σε ό,τι αφορά τη βελτίωση της ανταγωνιστικότητας και της διανομής των οπτικοακουστικών έργων σε ξένες αγορές, οι επιχειρησιακοί στόχοι του προγράμματος είναι οι εξής:

1. Διευκόλυνση της αναζήτησης ξένων εταίρων για ευρωπαϊκά οπτικοακουστικά έργα. Το πρόγραμμα στηρίζει τη διοργάνωση εκδηλώσεων αναζήτησης αγορών και εταίρων συμπαραγωγής, με στόχο τη συνάντηση δυνητικών εταίρων (σεναριογράφων, σκηνοθετών, παραγωγών και διανομέων).

2. Ενθάρρυνση των διεθνών πωλήσεων και προώθηση των οπτικοακουστικών έργων. Το πρόγραμμα ενθαρρύνει τη σύναψη συμφωνιών μεταξύ ομάδων κατόχων δικαιωμάτων / αντιπροσώπων πωλήσεων / φορέων διανομής με σκοπό τη διασφάλιση της διανομής (στους κινηματογράφους, στην τηλεόραση, στην IPTV, στην τηλεόραση μέσω του Διαδικτύου και στις πλατφόρμες VOD) και της προώθησης των αντίστοιχων οπτικοακουστικών έργων τους στην επικράτεια/επικράτειες του εταίρου/ων τους.

Άρθρο 8 Κυκλοφορία

Στο πεδίο της κυκλοφορίας, οι επιχειρησιακοί στόχοι του προγράμματος είναι οι εξής:

1. Ενθάρρυνση των κινηματογραφικών οργανισμών στην Ευρώπη και σε χώρες που αναφέρονται στο άρθρο 2 παράγραφος 4 ώστε να βελτιώσουν αμοιβαία τις συνθήκες προγραμματισμού και προβολής (διάρκεια, προβολή και αριθμός προβολών) των αποκλειστικών πρώτων προβολών των οπτικοακουστικών έργων. Το πρόγραμμα στηρίζει σχέδια έργων που υποβάλλονται από κινηματογραφικά δίκτυα με κινηματογραφικές αίθουσες στην Ευρώπη και σε χώρες που αναφέρονται στο άρθρο 2 παράγραφος 4 που προγραμματίζουν σημαντικό αριθμό οπτικοακουστικών έργων στην επικράτεια/ες του εταίρου/ων τους.

2. Αύξηση της παροχής οπτικοακουστικού περιεχομένου και βελτίωση των συνθηκών τηλεοπτικής μετάδοσης και διανομής για οπτικοακουστικά έργα από χώρες που αναφέρονται στο άρθρο 2 παράγραφος 4 στα ευρωπαϊκά δίκτυα διανομής (τηλεόραση, IPTV, τηλεόραση μέσω Διαδικτύου, πλατφόρμες VOD) και για ευρωπαϊκά έργα μέσω διεθνών δικτύων διανομής. Το πρόγραμμα στηρίζει τις εταιρικές σχέσεις μεταξύ τηλεοπτικών φορέων (ή πλατφορμών VOD) και των κατόχων δικαιωμάτων με σκοπό την τηλεοπτική μετάδοση ενός πακέτου έργων ή τη διανομή καταλόγου έργων σε πλατφόρμες VOD.

3. Διευκόλυνση της διοργάνωσης εκδηλώσεων και πρωτοβουλιών για την ανάπτυξη της παιδείας για τις ταινίες, ιδίως με στόχο το νεανικό κοινό, με σκοπό τη προώθηση της πολυμορφίας των οπτικοακουστικών έργων και την αύξηση της ζήτησης του κοινού για πολιτιστικά ποικιλόμορφο οπτικοακουστικό περιεχόμενο.

Άρθρο 9 Υλοποίηση των επιχειρησιακών στόχων

1. Η Επιτροπή λαμβάνει μέτρα ώστε να διασφαλίσει ότι οι στηριζόμενες στο πλαίσιο των επιχειρησιακών στόχων δραστηριότητες που αναφέρονται στα άρθρα 6 έως 8 συμπληρώνονται μεταξύ τους.

2. Τα μέτρα που καθορίζονται στα άρθρα 6 έως 8 εφαρμόζονται σύμφωνα με τις διατάξεις του παραρτήματος.

Κεφαλαιο 3: Ρυθμισεισ για την υλοποιηση του προγραμματοσ και οικονομικεσ διαταξεισ

Άρθρο 10 Οικονομικές διατάξεις

1. Τα μέτρα που χρηματοδοτούνται στο πλαίσιο της παρούσας απόφασης εφαρμόζονται σύμφωνα με τον κανονισμό αριθ. 1605/2002[9].

2. Σύμφωνα με το άρθρο 176 παράγραφος 2 και 4 του κανονισμού (EΚ, Euratom) αριθ. 2342/2002[10] της Επιτροπής, η Επιτροπή μπορεί να αποφασίσει, ανάλογα με τους δικαιούχους και το είδος της δράσης, εάν αυτοί μπορούν να εξαιρεθούν από την επαλήθευση των επαγγελματικών ικανοτήτων και προσόντων που απαιτούνται για την επιτυχή ολοκλήρωση μιας δράσης ή ενός προγράμματος εργασίας.

3. Ανάλογα με το είδος της δράσης, η χρηματοδοτική ενίσχυση μπορεί να λάβει τη μορφή επιδοτήσεων[11] ή υποτροφιών. Η Επιτροπή μπορεί επίσης να απονείμει βραβεία για τις δραστηριότητες ή έργα του προγράμματος. Ανάλογα με τον χαρακτήρα της δραστηριότητας, μπορεί να εγκριθεί η χορήγηση κατ’ αποκοπή χρηματοδότησης ή η προσφυγή σε πίνακες κόστους ανά μονάδα σύμφωνα με το άρθρο 181 του κανονισμού (EΚ, Euratom) αριθ. 2342/2002 της Επιτροπής.

4. Η χορηγούμενη χρηματοδότηση στο πλαίσιο του προγράμματος δεν μπορεί να υπερβαίνει το 50% του τελικού κόστους του προς χρηματοδότηση έργου. Εντούτοις, στις περιπτώσεις που προβλέπονται ρητώς για το ετήσιο πρόγραμμα εργασίας καθώς και στην πρόκληση υποβολής προτάσεων, η χρηματοδότηση μπορεί να ανέλθει και στο 80%.

5. Σύμφωνα με το άρθρο 113 παράγραφος 1 του κανονισμού (EΚ, Euratom) αριθ.1605/2002 του Συμβουλίου, σε συνδυασμό με το άρθρο 172 παράγραφος 1 του κανονισμού (EΚ Euratom) αριθ. 2342/2002, η συνεισφορά των δικαιούχων μπορεί να παρασχεθεί εξ ολοκλήρου ή μερικώς σε είδος, εάν η αξία της μπορεί να υπολογιστεί βάσει του πραγματικού κόστους και να αιτιολογηθεί δεόντως με λογιστικά έγγραφα, ή βάσει του κόστους που είναι γενικά αποδεκτό στην υπό εξέταση αγορά. Σε αυτού του είδους τις συνεισφορές μπορούν να συμπεριληφθούν και οι εγκαταστάσεις που διατέθηκαν για την κατάρτιση ή για σκοπούς προώθησης.

6. Σύμφωνα με το άρθρο 112 παράγραφος 1 του κανονισμού (EΚ, Euratom) αριθ. 1605/2002, όπου προβλέπεται σχετικά στο ετήσιο πρόγραμμα εργασίας και στην πρόκληση υποβολής προτάσεων, η Επιτροπή μπορεί να αποφασίσει ότι το κόστος που συνδέεται απευθείας με την υλοποίηση του έργου είναι επιλέξιμο για χρηματοδότηση, ακόμη και εάν αυτό επιβάρυνε μερικώς το δικαιούχο πριν από τη διαδικασία επιλογής.

Άρθρο 11 Εφαρμογή της παρούσας απόφασης

1. Η Επιτροπή είναι υπεύθυνη για την εφαρμογή του προγράμματος του προγράμματος σύμφωνα με τις ρυθμίσεις που θεσπίζονται στο παράρτημα.

2. Τα ακόλουθα μέτρα για την εφαρμογή του προγράμματος εγκρίνονται σύμφωνα με τη διαδικασία αναφέρεται στο άρθρο 12 παράγραφος 2

(α) ετήσιο πρόγραμμα εργασιών, συμπεριλαμβανομένων των προτεραιοτήτων·

(β) ετήσια εσωτερική κατανομή των πόρων του προγράμματος, συμπεριλαμβανομένης της κατανομής μεταξύ των μέτρων στα διαφορετικά πεδία·

(γ) οι γενικές κατευθυντήριες γραμμές για την εφαρμογή του προγράμματος·

(δ) το περιεχόμενο των προσκλήσεων για την υποβολή προτάσεων, ο καθορισμός των κριτηρίων και οι διαδικασίες για την επιλογή των σχεδίων έργων·

(ε) επιλογή των προτάσεων για χορήγηση κοινοτικών πόρων άνω των 400.000 εκατομμυρίων ανά δικαιούχο και ανά έτος·

3. Η Επιτροπή εγκρίνει άλλα μέτρα και αποφάσεις για τη χορήγηση επιδοτήσεων διαφορετικών από αυτές της παραγράφου 2, σημείο ε). Η Επιτροπή θα παράσχει στην Επιτροπή και στο Ευρωπαϊκό Κοινοβούλιο όλες τις συναφείς πληροφορίες συμπεριλαμβανομένων των αποφάσεων επιλογής που λαμβάνονται σύμφωνα με την παρούσα παράγραφο εντός δυο εργάσιμων ημερών μετά την έγκριση των εν λόγω αποφάσεων.

Άρθρο 12 Επιτροπή

1. Η Επιτροπή επικουρείται από επιτροπή, η οποία απαρτίζεται εκπροσώπους των κρατών μελών και της οποίας προεδρεύει ο εκπρόσωπος της Επιτροπής.

2. Στις περιπτώσεις που γίνεται μνεία της παρούσας παραγράφου, ισχύει η διαδικασία διαχείρισης που καθορίζεται στο άρθρο 4 της απόφασης 1999/468/EΚ, σύμφωνα με το άρθρο 7 παράγραφος 3 και άρθρο 8 της εν λόγω απόφασης.

3. Η περίοδος που καθορίζεται στο άρθρο 4 παράγραφος 3 της απόφασης 1999/468/EΚ είναι δυο μήνες.

Άρθρο 13 Συμβολή του προγράμματος σε άλλες κοινοτικές πολιτικές και προνόμια

Το πρόγραμμα συμβάλλει στην ενίσχυση των οριζόντιων πολιτικών της Ευρωπαϊκής Κοινότητας, συγκεκριμένα:

1. συμβάλλοντας στη συζήτηση και στην ενημέρωση για την Ευρωπαϊκή Ένωση ως χώρου ειρήνης, ευημερίας και ασφάλειας·

2. προωθώντας τη θεμελιώδη αρχή της ελευθερίας της έκφρασης·

3. ενθαρρύνοντας τη συνειδητοποίηση της σημασίας της πολιτιστικής ποικιλομορφίας και της πολυπολιτισμικότητας στον κόσμο·

4. ενισχύοντας τη γνωσιακή βάση της ευρωπαϊκής οικονομίας και συμβάλλοντας στην ενίσχυση της παγκόσμιας ανταγωνιστικότητας της Ευρωπαϊκής Ένωσης·

5. συμβάλλοντας στην καταπολέμηση κάθε διάκρισης λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού.

Άρθρο 14 Παρακολούθηση και αξιολόγηση

1. Η Επιτροπή εξασφαλίζει την τακτική παρακολούθηση των έργων. Τα αποτελέσματα της διαδικασίας παρακολούθησης λαμβάνονται υπόψη κατά την εφαρμογή του προγράμματος.

2. Η Επιτροπή εξασφαλίζει την εξωτερική και ανεξάρτητη αξιολόγηση του προγράμματος.

3. Η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών:

(α) ανακοίνωση σχετικά με τη συνέχιση του προγράμματος, το αργότερο έως τις 30 Ιουνίου 2012·

(β) έκθεση εκ των υστέρων αξιολόγησης, το αργότερο έως τις 31 Δεκεμβρίου 2015.

Άρθρο 15 Προϋπολογισμός

1. Ο προϋπολογισμός υλοποίησης του παρόντος προγράμματος για την περίοδο που ορίζεται στο άρθρο 1 παράγραφος 2 καθορίζεται στα 15 εκατομμύρια.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του οικονομικού πλαισίου.

Κεφαλαιο 4: εναρξη ισχυοσ

Άρθρο 16 Έναρξη ισχύος

Η παρούσα απόφαση αρχίζει να ισχύει 20 ημέρες μετά τη δημοσίευσή της στην Επίσημη Εφημερίδα της Ευρωπαϊκής Ένωσης και εφαρμόζεται από την 1η Ιανουαρίου 2011.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

ενεργειεσ προς εφαρμογη

1. Συγκεκριμενοσ στόχος 1: Ενισχυση της ανταλλαγησ πληροφοριων, της καταρτισησ και των πληροφοριων για την αγορα

Η ενίσχυση των ανταλλαγών πληροφοριών και των πληροφοριών για την αγορά και, ιδίως μέσω δραστηριοτήτων κατάρτισης και υποτροφιών, η διευκόλυνση της δικτύωσης μεταξύ των ευρωπαίων και άλλων επαγγελματιών από χώρες που αναφέρονται στο άρθρο 2 παράγραφος 4 (στο εξής αναφέρεται ως τρίτη χώρα) με σκοπό τη βελτίωση της πρόσβασης σε αγορές τρίτων χωρών και την οικοδόμηση εμπιστοσύνης και μακροχρόνιων εμπορικών σχέσεων.

(1) Επιχειρησιακός στόχος

Ενίσχυση των ικανοτήτων των επαγγελματιών από την Ευρώπη και τρίτες χώρες με σκοπό τη βελτίωση της κατανόησης από μέρους τους ιδίως των επιχειρησιακών συνθηκών, των νομικών πλαισίων, των συστημάτων χρηματοδότησης και των δυνατοτήτων συνεργασίας των αντίστοιχων οπτικοακουστικών τους αγορών, και, ως εκ τούτου, τη διευκόλυνση της δικτύωσης και της διαμόρφωσης μακροχρόνιων εμπορικών σχέσεων. Βελτίωση του επιπέδου πληροφόρησης και γνώσης των οπτικοακουστικών αγορών με σκοπό τη διασφάλιση και τη διευκόλυνση της οπτικοακουστικής συνεργασίας μεταξύ των επαγγελματιών της Ευρώπης και τρίτων χωρών.

Ενέργειες προς εφαρμογή

- Υποστήριξη της ανάπτυξης και της υλοποίησης ενοτήτων κατάρτισης συμπεριλαμβανομένων των καταρτιζόμενων και των εκπαιδευτών από ευρωπαϊκές και τρίτες χώρες· με επίκεντρο τις συνθήκες παραγωγής, συμπαραγωγής, διανομής, προβολής και διάδοσης των οπτικοακουστικών έργων στις συναφείς διεθνείς αγορές.

- Υποστήριξη της ανάπτυξης και της υλοποίησης ενοτήτων κατάρτισης συμπεριλαμβανομένων των καταρτιζόμενων και των εκπαιδευτών από ευρωπαϊκές και τρίτες χώρες· σχετικά με τη συμπερίληψη των νέων τεχνολογιών για την παραγωγή, τη φάση μετά την παραγωγή, τη διανομή (συμπεριλαμβανομένων των νέων πλατφορμών διανομής, όπως οι VOD, IPTV, τηλεόραση μέσω Διαδικτύου), τη διάθεση στην αγορά και την αρχειοθέτηση των οπτικοακουστικών έργων.

- Ενθάρρυνση των ανταλλαγών μεταξύ των ιδρυμάτων ή/και των υφιστάμενων δραστηριοτήτων συνεχούς κατάρτισης.

- Συμβολή στην κατάρτιση για εκπαιδευτές.

2. Συγκεκριμενοσ στοχοσ 2: Ανταγωνιστικοτητα και διανομη

Βελτίωση της ανταγωνιστικότητας και της διεθνικής διανομής των οπτικοακουστικών έργων παγκοσμίως.

1. Επιχειρησιακός στόχος

Διευκόλυνση της αναζήτησης εταίρων για συμπαραγωγές.

Ενέργειες προς εφαρμογή

- Υποστήριξη της οργάνωσης φόρουμ για την ανάπτυξη, τη χρηματοδότηση, τη συμπαραγωγή και τις προπωλήσεις διεθνών συμπαραγωγών, ιδίως εκδηλώσεις αναζήτησης αγορών και εταίρων συμπαραγωγής , με σκοπό τη συνάντηση δυνητικών εταίρων (σεναριογράφων, σκηνοθετών, παραγωγών και διανομέων).

- Επιχειρησιακός στόχος

Ενθάρρυνση των διεθνών πωλήσεων και προώθηση των οπτικοακουστικών έργων.

Ενέργειες προς εφαρμογή

- Ενθάρρυνση της σύναψης συμφωνιών μεταξύ ομάδων κατόχων δικαιωμάτων / αντιπροσώπων πωλήσεων / φορέων διανομής της Ευρώπης και τρίτων χωρών με σκοπό τη διασφάλιση της διανομής (στους κινηματογράφους, στην τηλεόραση και στην IPTV, στην τηλεόραση μέσω Διαδικτύου και στις πλατφόρμες VOD) των αντίστοιχων οπτικοακουστικών έργων τους στην επικράτεια/επικράτειες του εταίρου/ων τους.

- Βελτίωση της ευαισθητοποίηση του κοινού, μέσω ενισχυμένων εκστρατειών προώθησης, της προβολής ταινιών από ευρωπαϊκές χώρες παγκοσμίως, και την προβολή ταινιών τρίτων χωρών στην Ευρώπη.

- Υποστήριξη της μεταγλώττισης και του υποτιτλισμού για τη διανομή και διάδοση μέσω όλων των διαθέσιμων δικτύων των οπτικοακουστικών έργων από την Ευρώπη και τρίτων χωρών προς όφελος των παραγωγών, των διανομέων και των τηλεοπτικών φορέων.

- Ενθάρρυνση της δημιουργίας και της εμπέδωσης δικτύων καλλιτεχνικής και βιομηχανικής συνεργασίας μεταξύ αφενός των ευρωπαίων κατόχων δικαιωμάτων / αντιπροσώπων πωλήσεων / φορέων διανομής και αφετέρου κατόχων δικαιωμάτων / αντιπροσώπων πωλήσεων / φορέων διανομής από τρίτες χώρες.

3. Συγκεκριμενοσ στοχοσ 3: στηριξη της κυκλοφοριασ

Βελτίωση της κυκλοφορίας και της προβολής των οπτικοακουστικών έργων παγκοσμίως και αύξηση της ζήτησης του κοινού (ιδίως του νεανικού κοινού) για πολιτιστικά ποικιλόμορφο οπτικοακουστικό περιεχόμενο.

2. Επιχειρησιακός στόχος

Ενθάρρυνση των επιχειρηματιών κινηματογραφικών αιθουσών στην Ευρώπη και σε τρίτες χώρες ώστε να βελτιώσουν αμοιβαία τις συνθήκες προγραμματισμού και προβολής (διάρκεια, προβολή και αριθμός προβολών) των αποκλειστικών πρώτων προβολών των οπτικοακουστικών έργων.

Ενέργειες προς εφαρμογή

- Υποστήριξη σχεδίων έργων που υποβάλλουν ιδιοκτήτες κινηματογραφικών αιθουσών από την Ευρώπη και τρίτες χώρες για τον προγραμματισμό πρώτης προβολής σημαντικού μεριδίου ευρωπαϊκών ταινιών και ταινιών από τρίτες χώρες αντίστοιχα σε εμπορικούς κινηματογράφους για καθορισμένη ελάχιστη περίοδο προβολής. Η χορηγούμενη υποστήριξη θα καθοριστεί ειδικότερα βάσει του αριθμού εισιτηρίων και του προγραμματισμού προβολής ταινιών από τρίτες χώρες στις συγκεκριμένες κινηματογραφικές αίθουσες (ή των ευρωπαϊκών ταινιών στην περίπτωση ιδιοκτητών κινηματογραφικών αιθουσών τρίτων χωρών) στη διάρκεια μιας χρονικής περιόδου αναφοράς.

- Υποστήριξη της δημιουργίας και εμπέδωσης των δικτύων ιδιοκτητών κινηματογραφικών αιθουσών της Ευρώπης και τρίτων χωρών τα οποία αναπτύσσουν κοινές ενέργειες για αυτόν τον τύπο προγραμματισμού.

- Επιχειρησιακός στόχος

Αύξηση της παροχής οπτικοακουστικού περιεχομένου και βελτίωση των συνθηκών τηλεοπτικής μετάδοσης και διανομής για οπτικοακουστικά έργα από τρίτες χώρες σε ευρωπαϊκά δίκτυα διανομής (τηλεόραση, IPTV, τηλεόραση μέσω Διαδικτύου, πλατφόρμες VOD) και ευρωπαϊκών έργων σε δίκτυα διανομής τρίτων χωρών.

Ενέργειες προς εφαρμογή

- Υποστήριξη των εταιρικών σχέσεων μεταξύ των τηλεοπτικών φορέων της Ευρώπης και τρίτων χωρών (ή πλατφορμών VOD, κτλ.) και των κατόχων δικαιωμάτων με στόχο την τηλεοπτική μετάδοση ενός πακέτου έργων από την Ευρώπη και τρίτες χώρες ή τη διανομή καταλόγου ευρωπαϊκών έργων και έργων από τρίτες χώρες σε πλατφόρμες VOD.

- Οικοδόμηση εμπιστοσύνης και μακροχρόνιων εμπορικών σχέσεων μεταξύ των τηλεοπτικών φορέων της Ευρώπης και τρίτων χωρών, πλατφορμών VOD και κατόχων δικαιωμάτων.

- Επιχειρησιακός στόχος

Διευκόλυνση της διοργάνωσης εκδηλώσεων και πρωτοβουλιών παροχής κινηματογραφικής παιδείας, με στόχο ιδίως νεανικό κοινό, που αποσκοπούν στη διεθνή προώθηση της πολυμορφίας των οπτικοακουστικών έργων.

Ενέργειες προς εφαρμογή

- Υποστήριξη της δικτύωσης πρωτοβουλιών παροχής παιδείας για τα μέσα επικοινωνίας στην Ευρώπη και σε τρίτες χώρες, ιδίως κινηματογραφικής παιδείας με στόχο νεανικό κοινό, με σκοπό τη διεθνή προώθηση της πολυμορφίας των οπτικοακουστικών έργων.

- Υποστήριξη των εταιρικών σχέσεων μεταξύ των τηλεοπτικών φορέων της Ευρώπης και τρίτων χωρών με σκοπό τη μετάδοση οπτικοακουστικών έργων που αφορούν νεανικό κοινό.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΜΕ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΤΙΤΛΟΣ ΤΗΣ ΠΡΟΤΑΣΗΣ:

ΠΡΟΓΡΑΜΜΑ ΟΠΤΙΚΟΑΚΟΥΣΤΙΚΗΣ ΣΥΝΕΡΓΑΣΙΑΣ ΜΕ ΕΠΑΓΓΕΛΜΑΤΙΕΣ ΑΠΟ ΤΡΙΤΕΣ ΧΩΡΕΣ (MEDIA MUNDUS)

2. ΠΛΑΙΣΙΟ ΔΒΔ / ΠΒΔ

Τομέας/είς δραστηριότητας και σχετική δραστηριότητα/ες:

Κοινωνία της πληροφορίας και μέσα επικοινωνίας, οπτικοακουστική πολιτική και πολιτική μέσων επικοινωνίας

3. ΓΡΑΜΜΕΣ ΠΡΟΫΠΟΛΟΓΙΣΜΟΥ:

3.1 Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A) συμπεριλαμβανομένων των ονομασιών τους:

09.01.04.07 – Πρόγραμμα οπτικοακουστικής συνεργασίας με επαγγελματίες από τρίτες χώρες (Media Mundus) – Δαπάνη διοικητικής διαχείρισης

09.06.01.03 - Πρόγραμμα οπτικοακουστικής συνεργασίας με επαγγελματίες από τρίτες χώρες (Media Mundus)

3.2 Διάρκεια της δράσης και των δημοσιονομικών επιπτώσεων:

01 Ιανουαρίου 2011 – 31 Δεκεμβρίου 2013

α) Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορά υποψήφιων χωρών | Τομέας δημοσιονομικών προοπτικών |

09.01.04.07 | ΜΥΔ | ΜΔΠ | ΝΑΙ | ΝΑΙ | ΝΑΙ | Αριθ. 3B |

09.06.01.03 | ΜΥΔ | ΔΠ | ΝΑΙ | ΝΑΙ | ΝΑΙ | Αριθ. 3B |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1 Δημοσιονομικοί πόροι

4.1.1 Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. EUR (3 δεκαδικά ψηφία)

Είδος δαπάνης | Τμήμα αριθ. | 2011 | 2012 | 2013 και επόμενα | Σύνολο |

Επιχειρησιακές δαπάνες[12] |

Πιστώσεις ανάληψης υποχρεώσεων (ΠΑΥ) | 8,1 | α | 4,500 | 4.500 | 4.500 | 13.500 |

Πιστώσεις πληρωμών (ΠΠ) | β | 1.350 | 3.349 | 8.801 | 13.500 |

Διοικητικές δαπάνες περιλαμβανόμενες στο ποσό αναφοράς[13] |

Τεχνική & διοικητική βοήθεια (ΜΔΠ) | 8.2.4 | γ | 0,5 | 0,5 | 0,5 | 1.500 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 5.000 | 5.000 | 5.000 | 15.000 |

Πιστώσεις πληρωμών | β+γ | 1.850 | 3.849 | 9.301 | 15.000 |

Ανθρώπινοι πόροι και συναφείς δαπάνες (ΜΔΠ) | 8.2.5 | Δ | 0,244 | 0,366 | 0,561 | 1.171 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | Ε | 0,121 | 0,121 | 0,121 | 0,363 |

Συνολικές ενδεικτικές δημοσιονομικές δαπάνες της δράσης

ΣΥΝΟΛΟ ΠΑΥ περιλαμβανομένων των δαπανών για ανθρώπινους πόρους | α+γ+δ+ε | 5,365 | 5,487 | 5,682 | 16,534 |

ΣΥΝΟΛΟ ΠΠ περιλαμβανομένων των δαπανών για ανθρώπινους πόρους | β+γ+δ+ε | 2,215 | 4,336 | 9,983 | 16,534 |

Λεπτομέρειες συγχρηματοδότησης (δεν εφαρμόζεται)

4.1.2 Συμβατότητα με το δημοσιονομικό προγραμματισμό

X Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[14] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3 Δημοσιονομικές επιπτώσεις στα έσοδα

X Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – η επιπτώσεις στα έσοδα είναι οι ακόλουθες:

Σημείωση: Όλες οι διευκρινίσεις και παρατηρήσεις σχετικά με τη μέθοδο υπολογισμού των επιπτώσεων στα έσοδα πρέπει να περιλαμβάνονται σε χωριστό παράρτημα.

εκατ. EUR (με ένα δεκαδικό ψηφίο)

Πριν τη δράση [Έτος ν-1] | Κατάσταση μετά τη δράση |

Σύνολο ανθρώπινων πόρων | 2 | 3 | 5 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1 Ανάγκη υλοποίησης βραχυπρόθεσμα ή μακροπρόθεσμα

- ενίσχυση της ανταγωνιστικότητας του κοινοτικού οπτικοακουστικού κλάδου στις διεθνείς αγορές.

- παροχή δυνατότητας στην Ευρώπη να διαδραματίσει αποτελεσματικότερα τον πολιτιστικό και πολιτικό ρόλο της στον κόσμο

- διεύρυνση των επιλογών των καταναλωτών και της πολιτιστικής πολυμορφίας.•

5.2 Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατότητα συνέργειας

Μια κοινή προσέγγιση, συμπεριλαμβανομένης μιας κρίσιμης μάζας επαγγελματιών από την Ευρωπαϊκή Ένωση και από τρίτες χώρες, θα μπορούσε να έχει θετικό αντίκτυπο, να οδηγήσει σε βιώσιμη παγκόσμια δικτύωση και, ως εκ τούτου, στη σταδιακή αλλαγή των δομών της παγκόσμιας αγοράς. Αυτό θα ήταν ιδιαίτερα επωφελές για τα μικρότερα κράτη μέλη.

5.3 Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (βλέπε παράρτημα)

5.4 Μέθοδος υλοποίησης (ενδεικτική)

5.4.1 Αιτούντες

5.4.1.1 Κοινοπραξίες

Η χρηματοδότηση διατίθεται μόνο για κοινοπραξίες, και οποιαδήποτε κοινοπραξία υποβάλλει σχέδιο έργου πρέπει να διαθέτει επικεφαλής εταιρεία με την έδρα της σε κράτος μέλος του προγράμματος, ενώ θα πρέπει να περιλαμβάνει τουλάχιστον ένα εταίρο από τρίτη χώρα.

5.4.1.2 Συμμετέχοντες στο πρόγραμμα

Οι χώρες που συμμετέχουν στο MEDIA 2007 έχουν τη δυνατότητα να συμμετάσχουν στο νέο πρόγραμμα (υπό την προϋπόθεση ετήσιας οικονομικής συνεισφοράς).

5.4.2 Διαχείριση

Η Επιτροπή θα αναλάβει τη διαχείριση του προγράμματος.

5.4.3 Επιτροπολογίa

Επιτροπή διαχείρισης του προγράμματος.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1 Σύστημα παρακολούθησης

Οποιαδήποτε αξιολόγηση του προγράμματος θα πραγματοποιηθεί από εξωτερικό και ανεξάρτητο σύμβουλο και θα εξετάζει τη συνάφεια, την αποτελεσματικότητα, την επάρκεια και τη χρησιμότητα του προγράμματος.

6.2 Αξιολόγηση

Το προτεινόμενο πρόγραμμα διαρκεί από το 2011 έως το 2013. Θα διεξαχθεί μια τελική αξιολόγηση. Σε περίπτωση που η Επιτροπή αποφασίσει να επεκτείνει τη διάρκεια του προγράμματος πέραν του 2013, θα υπάρξει εκ των υστέρων αξιολόγηση.

7. μετρα για την καταπολεμηση της απατησ

Στο επίπεδο του προγράμματος τα μέτρα για την καταπολέμηση της απάτης θα περιλαμβάνουν την παρακολούθηση του ευρωπαϊκού και του διεθνούς οπτικοακουστικού τομέα, με διεξαγωγή μελετών ανάλυσης τάσεων και τη συμμετοχή συμβουλευτικών ομάδων εμπειρογνωμόνων. Όσον αφορά τα μεμονωμένα έργα, όλες οι συμβάσεις, συμφωνίες και νόμιμες δεσμεύσεις που υπογράφονται μεταξύ της Επιτροπής και των δικαιούχων δυνάμει του προγράμματος, προβλέπουν τη δυνατότητα ελέγχου στους χώρους του δικαιούχου· καθώς και τη δυνατότητα να ζητηθεί από τους δικαιούχους να παρέχουν όλα τα συναφή έγγραφα και στοιχεία που αφορούν δαπάνες έως και 5 έτη μετά την περίοδο της σύμβασης. Ιδιαίτερη προσοχή θα δοθεί στους ελέγχους οικονομικής βιωσιμότητας και ενδέχεται να ζητηθούν από τους δικαιούχους τραπεζικές εγγυήσεις άνευ των οποίων δεν θα λάβουν προχρηματοδότηση.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1 Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

(Ονομασίες στόχων, δράσεων και υλοποιήσεων) | Είδος υλοποίησης | Μέσο κόστος | 2011 | 2012 | 2013 | ΣΥΝΟΛΟ |

8.2.2 Περιγραφή των καθηκόντων που απορρέουν από τη δράση

Εφαρμογή του προγράμματος

8.2.3 Πηγές ανθρώπινων πόρων (κανονισμός υπηρεσιακής κατάστασης)

(Εάν αναφέρονται περισσότερες της μιας πηγές ανθρώπινων πόρων, διευκρινίστε τον αριθμό θέσεων που προέρχεται από καθεμία από τις πηγές αυτές)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

X Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4 Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Γραμμή προϋπολογισμού 09.01.04.07 – Πρόγραμμα οπτικοακουστικής συνεργασίας με επαγγελματίες από τρίτες χώρες (Media Mundus) – Δαπάνες διοικητικής διαχείρισης | 2011 | 2012 | 2013 | ΣΥΝΟΛΟ |

1 Τεχνική και διοικητική βοήθεια (περιλαμβανομένων των συναφών δαπανών προσωπικού) |

Άλλη τεχνική και διοικητική βοήθεια |

Μελέτες και διασκέψεις | 0,185 | 0,185 | 0,185 | 0,495 |

Σύμβαση παροχής υπηρεσιών (βάση δεδομένων ΤΠ) | 0,315 | 0,315 | 0,315 | 0,935 |

Σύνολο τεχνικής και διοικητικής βοήθειας | 0,5 | 0,5 | 0,5 | 1,5 |

8.2.5 Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2011 | 2012 | 2013 |

Μόνιμοι και έκτακτοι υπάλληλοι (09 01 01) | 244.000 | 366.000 | 488.000 |

Προσωπικό που χρηματοδοτείται από το άρθρο 09 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι υπάλληλοι, κτλ.) | - | - | 73.000 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 244.000 | 366.000 | 561.000 |

Υπολογισμός– Μόνιμοι και έκτακτοι υπάλληλοι

Να γίνει παραπομπή στο σημείο 8.2.1, κατά περίπτωση

2011: (122.000 ευρώ) x 2 = 244.000 ευρώ

2012: (122.000 ευρώ) x 3 = 366.000 ευρώ

2013: (122.000 ευρώ) x 4 = 488.000 ευρώ

Υπολογισμός– Προσωπικό που χρηματοδοτείται από το άρθρο XX 01 02

Να γίνει παραπομπή στο σημείο 8.2.1, κατά περίπτωση

2013: (73.000 ευρώ) x 1 = 73.000 ευρώ

8.2.6 Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

2011 | 2012 | 2013 | ΣΥΝΟΛΟ |

XX 01 02 11 01 – Αποστολές | 28.500 | 28.500 | 28.500 | 85.500 |

XX 01 02 11 02 – Συνεδριάσεις & διασκέψεις | 0 | 87.333 | 87.333 | 174.666 |

XX 01 02 11 03 – Επιτροπές[19] | 92.880 | 92.880 | 92.880 | 278.640 |

XX 01 02 11 04 – Μελέτες & παροχή συμβουλών | 50.000 | 50.000 | 50.000 | 150.000 |

XX 01 02 11 05 – Συστήματα πληροφοριών | - | - | - |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 171.380 | 258.713 | 258.713 | 688.806 |

Υπολογισμός — Άλλες διοικητικές δαπάνες μη περιλαμβανόμενες στο ποσό αναφοράς

Αποστολές:

15 αποστολές έως 2 ημέρες με 650 ευρώ /ημέρα και 3 αποστολές 1 εβδομάδας με 3.000 ευρώ

Επιτροπές:

27 εκπρόσωποι των κρατών μελών για 860 ευρώ για 2 συνεδριάσεις ετησίως

Συνεδριάσεις: 1 συνεδρίαση το 2012 και το 2013 ομάδων στόχου με 1010 ευρώ για δαπάνες ταξιδίου ημερησίως κατ’ άτομο

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ C […] της […], σ. […].

[4] ΕΕ C […] της […], σ. […].

[5] Η Ευρώπη στον κόσμο — Πρακτικές προτάσεις για μεγαλύτερη συνοχή, αποτελεσματικότητα και προβολή, ανακοίνωση της Επιτροπής προς το Ευρωπαϊκό Συμβούλιο του Ιουνίου 2006 COM (2006) 278 τελικό 8 Ιουνίου 2006

http://eur-lex.europa.eu/LexUriServ/site/en/com/2006/com2006_0278en01.pdf.

[6] http://ec.europa.eu/information_society/media/overview/evaluation/reports/index_fr.htm.

[7] ΕΕ C 139 της 14.6.2006, σ. 1.

[8] ΕΕ L 184 της 17.7.1999, σ. 23.

[9] ΕΕ L 248 της 16.9.2002, σ.1.

[10] ΕΕ L 357 της 31.12.2002, σ. 1.

[11] Επιστρέφονται ανάλογα με τη συμβολή του προγράμματος MEDIA (εκτός από την υποστήριξη για μεταγλώττιση/υποτιτλισμό).

[12] Δαπάνες εκτός κεφαλαίου xx 01 του σχετικού τίτλου xx.

[13] Δαπάνες του άρθρου xx 01 04 του τίτλου xx.

[14] Βλ. σημεία 19 και 24 της διοργανικής συμφωνίας.

[15] Να προστεθούν οι στήλες εάν είναι αναγκαίο, δηλαδή εάν η διάρκεια της δράσης υπερβαίνει τα 6 έτη.

[16] Των οποίων το κόστος ΔΕΝ καλύπτεται από το ποσό αναφοράς.

[17] Των οποίων το κόστος ΔΕΝ καλύπτεται από το ποσό αναφοράς.

[18] Των οποίων το κόστος περιλαμβάνεται στο ποσό αναφοράς.

[19] Να διευκρινιστεί το είδος της επιτροπής και η ομάδα στην οποία ανήκει.